Presidentti Donald Trump iloitsi republikaanien kanssa verouudistuksen läpimenosta Valkoisen talon edustalla keskiviikkona.

Presidentti Donald Trump iloitsi republikaanien kanssa verouudistuksen läpimenosta Valkoisen talon edustalla keskiviikkona. Jim Lo Scalzo / EPA

Lakimuutosten saaminen läpi vaikeutuu Yhdysvaltain kongressissa ensi vuoden välivaalien lähestyessä.

Jos virkaanastujaisia ei lasketa, eilinen oli Yhdysvaltain presidentin Donald Trumpin tähänastisen presidenttikauden kiistatta paras päivä.

Kongressi hyväksyi republikaanienemmistön turvin Yhdysvaltain isoimman verouudistuksen yli kolmeen vuosikymmeneen.

Merkittävä poliittinen voitto tuli tarpeeseen Trumpille, joka ei ole saanut tähän asti kongressissa läpi yhtäkään isoa lakipakettia vaalikampanjansa lupauksista. Obaman terveydenhoitouudistuksen kaatoyritys epäonnistui kongressissa jo viime keväänä.

Lisäksi viime viikot ja kuukaudet ovat olleet presidentille vaikeita. Eikä vähiten koko ajan laajentuneen ja lähemmäs Trumpia tulleen Venäjä-tutkinnan vuoksi.

Mielipidekyselyissä presidentin suosio mataa alle 40 prosentissa. AP:n gallupissa joulukuun alussa Trumpiin tyytyväisiä mitattiin olevan 32 prosenttia.

Se on ensimmäistä virkavuottaan istuvalle presidentille historian alhaisin koskaan mitattu suosioluku. Keskimäärin Trumpille eri kyselyissä mitattu suosio on 38,5 prosenttia.

Alhaisen kansansuosion lisäksi pettymyksiä Trumpille on tullut tuoreissa vaaleissa. Virginian kuvernööriksi valittiin demokraatti, Trumpin tukeman republikaanin sijaan.

Maailmanlaajuista näkyvyyttä sai Alabaman viimeviikkoinen senaattorivaali, jossa Trumpin tukema, teinityttöjen ahdistelusta syytetty ehdokas hävisi.

Kun Alabaman senaattoripaikka meni demokraateille, republikaanien enemmistö senaatissa kutistuu pienimmäksi mahdolliseksi: 51:een.

Matemaattisesti enemmistön saaminen vaikeutuu, koska jo tähän asti äänestyksissä on jouduttu taivuttelemaan muutamia keskitien republikaaneja yhteiseen riviin.

Ensi vuoden välivaaleihin on alle 11 kuukautta. Päivänselvää on, että vaalipäivän lähestyessä silkka huoli omasta poliittisesta tulevaisuudesta alkaa vaikuttaa päätöksentekoon. Erityisesti edustajainhuoneessa, jonka jokainen paikka on marraskuussa pelissä.

Istuvan presidentin puolue perinteisesti menettää välivaaleissa kongressipaikkoja. Tästä syystä jokainen presidentinhallinto pyrkii tekemään niin paljon kuin mahdollista ensimmäisen virkavuoden aikana, ennen kuin välivaalit alkavat painaa päälle.

Kampanjointi vie aikaa politiikanteolta. Ja nyt kampanjointi vienee entistä enemmän aikaa, sillä kongressin republikaanien pitäisi yrittää saada vetoapua verouudistuksesta, jota enemmistö yhdysvaltalaisista pitää rikkaimpia kansanosia suosivana.

Tällaisessa poliittisessa todellisuudessa uusien isojen avausten ja lakimuutosten läpirunnominen kongressissa ennen ensi vuoden vaaleja vaikuttaakin Trumpin hallinnolle varsin vaikealta, ellei mahdottomalta tehtävältä.

Lisää aiheesta meillä:

Yhdysvaltain verotus meni remonttiin – tässä 5 voittajaa ja 5 häviäjää

Yhdysvaltain senaatti hyväksyi suuren verouudistuksen

Lisää aiheesta muualla:

HS.fi: Kommentti: Trump sai verouudistuksessa voiton, häntä äänestäneet duunarit vain murusia (siirryt toiseen palveluun)

Arvopaperi: Trump sai ensimmäisen suuren voittonsa, veropaketti läpäisi lopullisen äänestyksen (siirryt toiseen palveluun)